cyanic-selkie/wikianc huggingface dataset:
Somalian anarkia
Islamilaiset tuomioistuimet
Joidenkin asiantuntijoiden mukaan CIA:n toimet lisäsivät islamilaisten taistelijoiden voimaa sen sijaan, että olisivat heikentäneet sitä. Islamilaisten tuomioistuinten liitto piiritti sotaherrojen miehittämän Mogadishun ja otti haltuunsa koko kaupungin ympäristöineen kesäkuussa 2006. Islamilaisten tuomioistuinten liiton hallinnassa Mogadishu muuttui turvalliseksi kaupungiksi. Se kuitenkin häädettiin kaupungista Etiopian armeijan voimin YK:n, Afrikan unionin ja Yhdysvaltain hallituksen tuella. Somalian väliaikaisen liittohallituksen parlamentti muutti tämän jälkeen kaupunkiin. Väliaikainen liittohallitus kohtasi jatkuvaa vastarintaa. Tammikuussa 2009 poliitikko Abdirahman Ahmed teloitettiin syytettynä apostasiasta šariatuomioistuimessa.
Somalian väliaikainen liittohallitus
Kansainvälisesti tunnustettu YK:ssa maata edustava Somalian väliaikainen liittohallitus perustettiin 2004. Sitä edelsi väliaikainen kansallinen hallitus. Somalian väliaikainen liittohallitus hallitsee yhdessä Islamilaisten tuomioistuimien liiton Somalian jälleenvapauttamisen liittoutuman (Alliance for the Re-liberation of Somalia) kanssa USA:n, YK:n ja Afrikan Unionin tukemana. Se taistelee kapinallisia vastaan maan etelä- ja keskiosissa sekä pääkaupungissa Mogadishussa. Itsenäiseksi julistautunut Somalimaa on suhteellisen rauhallinen. Autonominen Puntland on kuulu merirosvoistaan, joita kansainväliset laivastotkaan eivät ole saaneet kuriin. Maaliskuussa 2009 Somalian uudelleen muodostettu hallitus julisti, että maan rauhoittamiseksi se ottaa käyttöön šarian maan virallisena oikeusjärjestelmänä.
Kazuyuki Toda
Kazuyuki Toda (s. 30. joulukuuta 1977 Tokio, Japani) on japanilainen entinen jalkapalloilija.
Viron filharmoninen kamarikuoro
Viron filharmoninen kamarikuoro eli Eesti Filharmoonia Kammerkoor (EFK) (engl. Estonian Philharmonic Chamber Choir) perustettiin vuonna 1981. Se on yksi maailman arvostetuimmista ja tunnetuimmista kuoroista. Kuoron perustaja Tõnu Kaljuste toimi sen taiteellisena johtajana ja ykkösjohtajana 20 vuotta. Vuosina 2001–2007 kuoron taiteellisena johtajana toimi brittiläinen Paul Hillier, vuosina 2008–2013 Daniel Reuss (s. 1961) ja vuodesta 2014 Kaspars Putniņš. Elokuussa 2021 johtajaksi palaa Tõnu Kaljaste.
Kazuyuki Toda
Jalkapallomaajoukkue
Japanin maajoukkueessa Toda pelasi vuosien 2001-2002 aikana kaikkiaan 20 ottelua ja teki niissä yhden maalin.
Viron filharmoninen kamarikuoro
Kuoron ohjelmistoon kuuluu musiikkia gregoriaanisesta kirkkolaulusta nykypäivään ja orkesterisäestyksellisistä teoksista a cappella -sävellyksiin. Viron filharmoninen kamarikuoro on levyttänyt muun muassa virolaisten säveltäjien Arvo Pärtin ja Veljo Tormiksen kuoromusiikkia.
Kuoro tekee säännöllisiä konserttimatkoja ulkomaille ja on esiintynyt toistamiseen arvostetuissa musiikkitapahtumissa kuten BBC Proms -festivaalilla Lontoossa kesällä 2005 ja syksyllä 2007, Salzburg Festspiele- ja Edinburghin festivaaleilla (2008). Vuosittain esiintymisiä kertyy 60–70. Kuoro on voittanut arvostetun Grammy-palkinnon v. 2006 sarjassa Paras kuorolevy (”Da Pacem”, Harmonia Mundi USA). Suomessa kuoro on vieraillut toistamiseen Siuntiossa Lux Musicae -festivaalilla.
Nikkinen
Nikkinen on suomalainen sukunimi, joka on muun muassa seuraavilla henkilöillä:
Krishna
thumb|Krishna-veistos Krishna (devanagari: कृष्ण, IAST: ) on hindulaisuudessa yksi tunnetuimmista jumaluuksista, Vishnun kahdeksas inkarnaatio eli avataara. Sanskritinkielinen nimi tarkoittaa kirjaimellisesti käännettynä ”mustaa”, ”tummaa” tai ”tummansinistä”, viitaten Krishnan ihonväriin. Nimen on tulkittu myös tarkoittavan ”kaikkia viehättävää” (krish - karshana) ja ”henkistä autuutta” (na - ananda) tavujen juurimerkityksiä tulkiten.
Teologiaa
Eri hindulaisuuden perinteet tulkitsevat Krishnan jumaluutta eri tavoin. Jotkut ajattelevat, yleisesti sanakirjoissa toistetun tarinan mukaisesti, tämän olevan Vishnun kahdeksas avataara. Toiset taas ajattelevat Krishnan olevan alkuperäinen jumaluus, jonka ilmentymiä Vishnun eri muodot ovat. Nämä jälkimmäisen suuntauksen edustajat ajattelevat myös Krishnan asuvan omalla henkisellä planeetallaan, Golokassa, kaikkien henkisen taivaan Vaikuntha-asuinsiojen ylimmässä sfäärissä.
Kuvaus Krishnasta
Yleisimmin Krishna kuvataan ajaltaan Vrajan seudulla, viehättävänä nuorukaisena. Hänen ihonsa hohdetta verrataan tummaan monsuunipilveen. Hänen laineilevat, tumman kiiltävät hiuksensa valuvat pitkin hänen olkapäitään. Krishnan huulet muistuttavat granaattiomenan kukkia, hänen silmänsä lootuksen terälehtiä. Korvissaan tällä on Makara-hain, lemmenjumalan symbolin, muotoiset korvakorut. Yleisimmin Krishna kuvataan pukeutuneena hohtavan keltaiseen dhoti-vaatteeseen ja samanväriseen ylle kietaistavaan shaaliin. Krishnan hiukset on usein koristeltu erilaisin tuoksuvin metsäkukin, kukkaseppeleen koristaessa hänen rintaansa. Hänen alituinen kumppaninsa, lumoava huilu, on mukana tämän vyölle kietaistuna.
Krishnan syntymä
Krishna, jonka elämän perimätieto ajoittaa ajalle noin 3000 eaa., ilmestyi Mathuran kaupungissa pohjois-Intiassa Vasudevan ja Devakin poikana näiden ollessa teljettyinä Kamsan, alueen hirmuvaltiaan, vankityrmässä. Krishnan kerrotaan ensin ilmestyneen heille nelikätisessä Vishnu-muodossaan, sitten omaksuen lapsen hahmon hyväksyen nämä vanhemmikseen. Kuningas Kamsa oli teljennyt Vaasudevan ja Devakin vankityrmään peläten näiden yhdeksännen lapsen, jonka oli ennustettu tämä tappavan, syntymää.
Krishnan henkisen mahdin voimasta kaikki vankilan vahdit nukahtivat tämän ilmestyessä. Vasudeva, haluten säästää pienokaisen elämän, vei Krishnan Gokulaan ystävänsä Nandan luo. Nandan vaimo, Yashoda, oli juuri synnyttänyt tyttölapsen - Krishnan henkisen mahdin ilmentymän, Yoga-mayan - ja synnytyksestä voipuneena nukahtanut vuoteeseensa. Vasudeva vaihtoi Krishnan tyttölapsen tilalle, palaten Mathuraan vankityrmäänsä. Kamsan kuullessa yhdeksännen lapsen syntymästä tämä ryntäsi tyrmään ja, tarttuen lasta jaloista, yritti surmata hänet kivilattiaan heittäen. Lapsi kuitenkin lensi ilmaan, omaksuen hirvittävän Durga-jumalattaren muodon, Kamsan typeryyttä moittien. Durga kertoi sen lapsen, joka hänet tulee surmaamaan, jo syntyneen toisaalla.
Krishnan lapsuus
Eliminoidakseen tulevan uhan, Kamsa lähetti Gokulaan, Krishnan lapsuusvuosien asuinpaikkaan, eri muotoja omaksuneita demoneja tätä tappamaan - menestyksettä. Näiden joukossa mainittavia olivat muun muassa lastenhoitajaksi pukeutunut, rintansa myrkyllä sivellyt Putana-noita, josta Krishna maidon lisäksi imikin eloilman ulos, ja pyörremyrskyn hahmossa tullut Trinavarta, joka nosti vauva-Krishnan taivaan ääriin, sieltä Krishnan alati lisääntyvän painon vuoksi alas romahtaen. Lapsuusvuotensa Krishna vietti vanhempiensa Nandan ja Yashodan huostassa näiden vanhempainrakkaudesta nauttien, usein erilaisia ilkitöitä ja kepposia tehden, kuten pienen pojan tapoihin kuuluu.
Krishna poikana
Poikavuotensa Krishna vietti ystäviensä kanssa Vrajan niityillä telmien, lehmiä paimentaen ja huilua soitellen. Näinä vuosina hän kohtasi myös Yamuna-joen saastuttaneen Kaliya-käärmeen painiottelussa tämän kukistaen, sekä Dhenuka-aasidemonin kuperkeikkaa puun latvaan heittäen. Ystäviään suojellakseen Krishna nielaisi kerran kokonaisen metsäpalon. Tapasipa hän Brahmankin, hindujen luojajumalan, joka luuli Krishnaa tavalliseksi pojaksi, mutta totesi lopulta nolona tämän olevan itseään huomattavasti voimallisempi. Tämän jakson kenties tunnetuin tapahtuma on Govardhan-kukkulan nostaminen. Keskeytettyään Indralle, taivaallisia planeettoja hallitsevalle jumaluudelle, suoritettavan uhrimenon, tämä lähetti tuhon sadepilvet ja myrskyt Vrajan kylän tuhotakseen. Kylän asukkaita, rakkaita ystäviään ja sukulaisiaan, suojellakseen Krishna piti Govardhan-kukkulaa yllä vasemman kätensä pikkusormella viikon päivät.
Kohti Mathuraa
Pian kuitenkin, julman kohtalon myötä, Vrajaan saapui Akrura, Krishnan eno, joka oli tullut tätä noutamaan Mathuraan Kamsan käskystä. Velvollisuudentuntoisena Krishna sinne lähtikin veljensä Balaraman kanssa, Vasudevasta ja Devakista huolissaan. Saavuttuaan Mathuraan veljekset kohtasivat suuren areenan keskellä raivokkaan Kuvalayapida-elefantin sekä hurjat painijat Chanuran ja Mushtikan, nämä kaikki kukistaen ja sen jälkeen Kamsan surmaten. Tämän jälkeen hyveellinen Ugrasena, Kamsan isä ja tämän vallasta syöksemä aiempi hallitsija, palautettiin valtaan rauhan ja hyvinvoinnin palatessa seudulle.
Dwarakan kaupungissa
Kamsan kuoltua tämän appi, Jarasandha, hyökkäsi armeijansa kanssa Mathuran kaupunkiin vävynsä kuoleman kostaakseen. Krishnan johdolla Kamsan armeija kukistettiin kokonaista seitsemäntoista kertaa. Tämän jälkeen Krishna asettui rakennuttamaansa Dvarakan kaupunkiin Intian länsirannikolle, avioituen yhteensä 16108 kuningattaren kanssa, joista etummaisina Rukmini ja Satyabhama. Kerrotaan, että Krishnalla oli joka kuningattarelle oma palatsi, ja jumalaisen mahtinsa avulla tämä olikin jokaisen palatsissa yhtä aikaa.
Tärkeitä henkilöitä
Tärkeitä henkilöitä, jotka osallistuvat Krishnan päivittäisiin toimiin Vrajassa:
Tärkeitä paikkoja Vrajassa
Tärkeitä Krishnan leikkien paikkoja Vrajassa:
Kirjallisuus
Parhaiten Krishna tunnetaan Bhagavad Gītasta, joka on osa Mahabharataa, Intian kirjallisen historian laajinta eeposta. Hindulaiset pitävät Bhagavad Gītaa Krishnan sanelemana. Vanhat Purana-historiikit, näistä erityisesti Srimad Bhagavatamina tunnettu Bhagavata-purana, kertovat lukuisia kertomuksia Krishnasta, usein omia nyanssejaan kertomuksiin lisäten. Myös Harivamsha on vanha, kuuluisa Krishnan tarinaa esittelevä eepos. Jayadevan kuuluisa Gita-govinda -runoelma kuvaa Radhan ja Krishnan rakkautta rasa-tanssin yhteydessä.
Yleisesti tunnettujen teosten ohella kullakin Vaishnava-perinteellä on omat teoksensa, jotka ilmentävät näiden yksilöllistä lähestymistä Krishnaan. Esimerkkinä mainittakoon Nimbarka-perinteen Sanat-kumara-samhita sekä Gaudiya Vaishnavien Govinda-lilamrita, jotka molemmat keskittyvät Krishnan iäti toistuviin asta-kaliya-lilana tunnettuihin päivittäisiin leikkeihin.
Krishnan palvonta
Vaishnavismissa eli Vishnulle omistautuneissa perinteissä erityisesti Krishnaan ovat keskittyneet Madhvan perinne, Vallabhan perinne, Nimbarkan perinne ja Sri Chaitanyan Gaudiya Vaishnava perinne. Näistä jälkimmäiset kaksi palvovat Krishnaa yhdessä Radhan kanssa, Vallabha keskittyy Krishnaan lapsena ja Madhva Krishnan majesteetilliseen hahmoon. Lisäksi on lukuisia pienempiä Krishnalle omistautuneita traditioita. Uushindulainen Krishna-liike on Krishna-traditioista länsimaissa tunnetuin.
Palvonnan muotoja on monia. Yleisimmät metodit ovat Krishnasta kuuleminen, hänen nimiensä ja tekojensa ylistäminen ja niistä laulaminen, tämän meditointi ja tämän palvelus archa-vigrahan eli jumalhahmon muodossa temppeleissä ja alttareilla. Krishnan palvontaa kutsutaan bhaktiksi, tai antaumukseksi. Bhakti-rasamrita-sindhu -nimisessä teoksessaan Rupa Goswami on esitellyt 64 pääasiallista bhakti-palvonnan menetelmää.
Rustam Tulaganov
Rustam Tulaganov (s. 8. lokakuuta 1991 Taškent) on uzbekistanilainen nyrkkeilijä ja olympiamitalisti. Tulaganov saavutti olympiapronssia Rio de Janeirossa 2016 raskassarjassa eli 91 kg painoluokassa. Tulaganovilla on myös hopeaa Aasian–mestaruuskilpailuista vuodelta 2015.
Gd (autovaunu)
Gd (aikaisemmin Hccmqqr) on VR:n omistama katettu autovaunutyyppi. Vaunussa on autoille 12 katettua paikkaa, joista 6 sijaitsee yläkerroksessa ja 6 alakerroksessa. Vaunun kummallakin tasolla voi kuljettaa henkilöautoja, tila-autoja, maastureita, pakettiautoja ja keveitä perävaunuja. Lisäksi ylätasolla voi kuljettaa moottoripyöriä, moottorikelkkoja ja mönkijöitä.
VR tilasi autovaunut Talgolta vuonna 2003. Niiden kauppahinta oli noin 6,4 miljoonaa euroa. Kaikki 15 autovaunua otettiin käyttöön vuosien 2003–2005 aikana. Vaunuja käytettiin ensimmäisen karran marraskuussa 2003.
Autovaunujen kalustosarjatunnus oli Hccmqqr vuoteen 2013 asti, jolloin sarjatunnukseksi muutettiin Gd. Kalustosarjatunnuksessa G tarkoittaa autovaunua ja d kaksikerroksista InterCity-vaunua. VR on aikaisemmin antanut Gd-tunnuksen myös tavaravaunulle.
Perinnöllinen sairaus
Perinnölliset sairaudet ovat virheellisten geenien aiheuttamia sairauksia. Niissä sairastunut on saanut taudin aiheuttavan mutatoituneen alleelin ainakin toiselta vanhemmistaan. Perinnölliset sairaudet voidaan jakaa kahteen päätyyppiin, monogeenisiin, eli yhdestä geenistä johtuviin, ja polygeenisiin, eli useista geeneistä johtuviin. Yleensä perinnöllisistä sairauksista puhuttaessa tarkoitetaan lähinnä monogeenisiä sairauksia, joita tunnetaan yli 5 000. Polygeeniset sairaudet ovat lukumäärällisesti harvinaisempia, mutta niitä esiintyy useammilla ihmisillä, ja ne ovatkin kansanterveydellisesti tärkeämpiä kuin monogeneettiset sairaudet.
Monogeeniset sairaudet
Useimmat perinnölliset sairaudet ovat monogeenisiä, eli ne aiheutuvat yhdessä lokuksessa olevasta yhdestä tai kahdesta virheellisestä alleelista eli geenivirheestä. Nämä sairaudet voidaan jakaa geenin sijainnin perusteella autosomisiin sekä X- tai Y-kromosomissa periytyviin sairauksiin ja ilmenevyyden perusteella resessiivisesti (peittyvästi) tai dominoivasti (vallitsevasti) periytyviin sairauksiin. Autosomeissa resessiivisesti periytyviä tauteja tunnetaan hieman alle 2 000 ja autosomeissa dominoivasti periytyviä sairauksia tunnetaan yli 2 000. Yksilön ilmiasu on yleensä samanlainen riippumatta siitä, perikö hän viallisen alleelin vain toiselta vanhemmistaan vai molemmilta. Joissakin tapauksissa dominoivien sairauksien taudinkuva on homotsygooteilla huomattavasti vakavampi. X-kromosomissa periytyviä tauteja tunnetaan viitisensataa, ja resessiivisesti periytyvät ovat dominoivasti periytyviä yleisempiä. Y-kromosomissa periytyviä sairauksia ei ainakaan toistaiseksi tunneta, ja niitä tuskin onkaan, koska sukututkijoiden kiinnostus kohdistuu yleensä juuri paternaalisiin linjoihin, jolloin mahdollisiin sairauksiin olisi todennäköisesti kiinnitetty jo huomiota.
Polygeeniset sairaudet
Polygeenisillä eli monitekijäisillä sairauksilla tarkoitetaan monen viallisen geenin ja ympäristön yhteisvaikutuksen takia ilmeneviä sairauksia, kuten synnynnäisiä epämuodostumia, sydän- ja verisuonitauteja, diabetestä sekä mielenterveyden häiriötä. Tyypillistä polygeenisille sairauksille on se, että vaikka tautia esiintyykin ”suvussa”, sen esiintyminen ei noudata Mendelin sääntöjä. Polygeenisissä sairauksissa on erotettavissa kolme eri päätyyppiä.
Tietyt kohonneen verenpaineen tyypit edustavat jatkuvia ominaisuuksia, jolloin taudinkuva pahenee geenien ja ympäristön yhteisvaikutuksesta. Tähän ryhmään kuuluvat sairaudet ovat väestössä yleisesti esiintyviä, mutta esiintyessään normaalijakauman ääriarvoina, ne luetaan sairauksiksi. Geenien ja ympäristötekijöiden vaikutus on tähän ryhmään kuuluvissa sairauksissa suunnilleen yhtä suuri. Jatkuvien ominaisuuksien erityispiirteisiin kuuluu se, että sairauden vakavuus vaihtelee, ja usein on epäselvää, voidaanko henkilön tilaa lainkaan luokitella sairaudeksi.
Useat lapsilla tavattavat synnynnäiset epämuodostumat kuuluvat kynnysominaisuuksiin, joissa perimä- ja ympäristötekijöiden yhteisvaikutuksen on ylitettävä tietty ”kynnys” ennen kuin sairaus ilmenee. Kynnysominaisuuksille on ominaista että henkilö joko on sairas, tai sairaudesta ei ole merkkiäkään, toisin kuin jatkuvissa ominaisuuksissa, vaikka alttius sairaudelle noudattaakin normaalijakaumaa.
Kolmannen päätyypin muodostavat tietyt aikuisiälle tyypilliset sairaudet kuten sydän- ja verisuonitaudit, diabetes ja mielenterveyden häiriöt. Alzheimerin taudin synnyssä geenien osuus on noin puolet ja skitsofreniankin on todettu olevan alueellisesti ja suvullisesti esiintyvää.
Alex Brosque
Alex Brosque (s. 12. lokakuuta 1983 Sydney) on australialainen entinen jalkapalloilija.
Jalkapallomaajoukkue
Brosque debytoi Australian maajoukkueessa 2004. Hän on pelannut 21 maaottelua ja tehnyt niissä viisi maalia.
Määri (virka)
Määri (, lausutaan ) on Ranskassa pormestari eli kunnallinen hallintoviranomainen, joka käyttää toimeenpanovaltaa kaupungeissa tai kunnissa. Määri valitaan yleisillä, yhtäläisillä ja salaisilla vaaleilla.
Historia
Kunnan synty sellaisena kuin sen ymmärrämme, liittyy 1000-luvun tapahtumiin Ranskassa. Sittemmin 1100-luvulla syntyy määrin tehtävä. Tosiasiassa tehtävä syntyi heti, kun juridisesti ja poliittisesti tunnustettiin kunnat, ja niiden piti saada itselleen edustaja. Eri aikakausina ja eri alueilla on puhuttu pääreistä tai neuvoksista.
Sanan määri alkuperä tulee vuoteen 825 ajoittuvasta käsikirjoituksesta, jonka kirjoitti Saint-Germain-des-Prés’n luostarin apotti Irminon. Teoksessa käytetään termiä maior kun tarkoitetaan luostarin hallinnollisen alueen edustajaa eli henkilöä, joka hallinnoi kylää lääninherran laskuun.
Tehtävät
Alueellisten yhteisöjen yleisessä lainsäädännössä, Code général des collectivités territoriales, lyhennetään CGCT, määritellyt määrin tehtävä ovat:
Määrin poliisivaltuudet, nykyisessä muodossaan ja laajuudessaan perustuvat 16 ja 25 elokuuta vuonna 1790 annettuihin lakeihin.
Feargal Sharkey
thumb|Feargal Sharkey Feargal Sharkey (s. 13. elokuuta 1958) on irlantilainen laulaja, joka toimi The Undertones -yhtyeen laulajana. Hän kuitenkin jätti yhtyeen vuonna 1983 ja aloitti kohtalaisen menestyksekkään soolouransa.
Feargal Sharkey ei ole levyttänyt eikä esiintynyt julkisesti vuoden 1991 jälkeen. Hän on toiminut musiikkibisneksessä silti koko ajan.
Petr Čech
Petr Čech (s. 20. toukokuuta 1982 Plzeň, Tšekkoslovakia) on tšekkiläinen uransa lopettanut jalkapalloilija. Hän oli pelipaikaltaan maalivahti ja edusti viimeksi Englannin Valioliigassa pelaavaa Arsenalia. Vuonna 2005 hänet valittiin maailman parhaaksi maalivahdiksi vain 23-vuotiaana. Uransa viimeisen pelin hän pelasi toukokuussa 2019 Arsenalin kohdatessa Chelsean UEFA:n Eurooppalíigan finaalissa.
Jalkapallouransa jälkeen Čech siirtyi pelaamaan jääkiekkomaalivahtina kaudella 2019-2020. Marraskuussa 2022 Čech solmi yhden vuoden sopimuksen Ison-Britannian kolmanneksi ylimmällä tasolla pelaavaan Chelmsford Chieftains -joukkueeseen.
Jalkapallomaalivahtina
Vuonna 2004 Čech siirtyi Chelseaan 10,3 miljoonan euron siirtosummalla. Pian hän vakiinnutti paikkansa joukkueen ykkösmaalivahtina ja teki uuden Valioliigan ennätyksen pidettyään maalinsa puhtaana 1 025 minuutin ajan. Hän pelasi kauden aikana 21 nollapeliä, ja hänet valittiin kauden parhaaksi maalivahdiksi. Samana vuonna hän voitti Chelseassa Valioliigan mestaruuden. Helmikuussa 2006 hän solmi seuran kanssa sopimuksen, joka ulottui vuoteen 2010 saakka. Hän voitti Chelseassa Valioliigan mestaruuden myös 2006, 2010 ja 2015. Hän pelasi kaikki ottelut Chelsean voittaessa Mestarien liigan 2012. Hän voitti Chelseassa myös Eurooppa-liigan 2013, neljä FA Cupia ja kolme liigacupia. Hänet valittiin Chelsea-vuosinaan Valioliigan parhaaksi maalivahdiksi myös kausilla 2010–2011 ja 2013–2014. Čech oli Chelsean ykkösmaalivahti kymmenen vuotta, kunnes belgialainen Thibaut Courtois pudotti hänet kaudella 2014–2015 penkille. Čechin on huhuttu lähteneen seurasta tästä syystä.
Chelseasta Cech siirtyi paikallisvastustajaan Arsenaliin kesäkuussa 2015 nelivuotisella sopimuksella. Ensimmäisellä Arsenal-kaudellaan 2015–2016 hänet valittiin neljännen kerran Valioliigan kauden maalivahdiksi. Hän voitti FA Cupin 2017. Tammikuussa 2019 hän ilmoitti päättävänsä pelaajauransa kauden päätteeksi. Pelaajauransa jälkeen hänen on huhuttu aloittavan Chelsean urheilutoimenjohtajana. Hän pelasi Valioliigassa yhteensä 443 ottelua, joista 202:ssa pelasi nollapelin.
Čech oli pitkään myös Tšekin maajoukkueen ykkösmaalivahti. Hän pelasi joukkueessa Portugalin EM-kisoissa 2004, Saksan MM-kisoissa 2006, Sveitsin ja Itävallan EM-kisoissa 2008, Puolan ja Ukrainan EM-kisoissa 2012 ja Ranskan EM-kisoissa 2016. Kaikkiaan hän pelasi MM-kilpailuissa kolme ja EM-kilpailuissa 14 ottelua. MM-karsintaotteluja hän pelasi 31 ja EM-karsintapelejä 36. Yhteensä hän pelasi 125 maaottelua vuosina 2001–2016.
Čech loukkaantui vakavasti Valioliigan ottelussa Readingia vastaan 14. lokakuuta 2006: Hän sai kallonmurtuman, kun palloa tavoitelleen Stephen Huntin jalka osui maalivahdin päähän ottelun ensimmäisellä minuutilla. Čech joutui pitkälle sairauslomalle ja palasi pelikentille vasta tammikuussa 2007. Loukkaantumisesta toivuttuaan hän joutui pitämään peleissä erikoisvalmisteista kypärää, joka oli alun perin suunniteltu rugbyn pelaajien käyttöön.
Jääkiekkomaalivahtina
Jalkapallouransa jälkeen Čech siirtyi pelaamaan jääkiekkoa maalivahtina. Hän liittyi lokakuussa Guilford Phoenixiin, joka pelasi Ison-Britannian neljänneksi ylimmällä tasolla, National Ice Hockey Leaguen 2. divisioonassa. Marraskuussa 2022 Čech teki sopimuksen sarjatasoa korkeammalla pelaavan Chelmsford Chieftainsin kanssa. Hän pelaa myös vuonna 2023.
Vitikka
Vitikka on Kokkolassa sijaitseva kylä. Vitikasta Kokkolan ydinkeskustaan on noin 3,6 kilometriä. Rimmi on Vitikan pohjoinen naapurikylä.
DuMont Laboratories
DuMont Laboratories on entinen yhdysvaltalainen katodisädeputki- ja televisiovalmistaja. Yrityksen perusti Allen B. DuMont vuonna 1931.
Alkuvaiheessa yritys valmisti DuMontin kehittämiä entistä pidemmän käyttöiän omaavia katodisädeputkia lähinnä oskilloskooppeihin. DuMontin vierailtua Euroopassa tutustumassa uusimpaan televisiotekniikkaan, yritys sai markkinoille ensimmäisen täyselektronisen televisionsa vuonna 1938.
Toisen maailmansodan aikana DuMont Laboratories valmisti tutka- ja navigointilaitteita Yhdysvaltain laivastolle ja armeijalle. Yritys osallistui myös Manhattan-projektiin.
Sodan jälkeen yritys perusti oman televisioverkkonsa vauhdittaakseen televisiovastaanottimien myyntiä. DuMont Television Network aloitti toimintansa vuonna 1946. Verkko kuitenkin lakkautettiin kannattamattomana 1955.
DuMontin televisiotehtaat myytiin vuonna 1958 Emerson Radio and Phonographille. Muu osa yrityksestä fuusioitui vuonna 1960 Fairchild Camera and Instrumentin kanssa.
Judge Dread
Judge Dread (2. toukokuuta 1945 – 13. maaliskuuta 1998), oikealta nimeltään Alexander Minto "Alex" Hughes oli englantilainen ska- ja reggae-muusikko. Hän oli kautta aikain ensimmäinen valkoinen, joka saavutti suuren luokan suosiota Jamaikan musiikkilistoilla.
1960-luvulla Alex Hughes työskenteli ovimiehenä Lontoon karibialaisklubeilla. Taiteilijanimensä Judge Dread otti Prince Busterin samannimisestä musiikkikappaleesta rude boy -kulttuurin ollessa muotia. Hän kutsuikin itseään maailman töykeimmäksi mieheksi.
Judge Dread kuoli sydänkohtaukseen lavalle kesken esityksensä The Penny Theatressa, Canterburyssä. Hänen viimeiset sanansa olivat: "Let's hear it for the band" (suosionosoitukset yhtyeelle).
Ahmed Best
Ahmed Best (s. 19. elokuuta 1973 New York, New York) on yhdysvaltalainen teatterinäyttelijä ja Annie-palkittu ääninäyttelijä, joka tunnetaan Jar Jar Binksin roolista Tähtien sota -aiheisissa elokuvissa ja videopeleissä.
Best päätyi Jar Jar Binksin rooliin esiintyessään STOMP-nimisessä jazzmusikaaliryhmässä, josta roolittaja Robin Gurland löysi hänet. Best on näytellyt myös jedimestari Kelleran Beqia, joka toimi juontajana Tähtien sota -aiheisessa peliohjelmassa Star Wars: Jedi Temple Challenge. Hahmo esiintyi myös yhden Disney+-sarjan The Mandalorian jakson takaumakohtauksissa.
Al Tawilahin piirikunta
Al Tawilahin piirikunta sijaitsee Al Mahwitin maakunnassa Jemenissä. Vuonna 2003 sen asukasluku oli 58 862.
Paula Wilson
Paula Birgitta Wilson (s. noin 1950 ) on kemiönsaarelainen matkailuyrittäjä, koulutukseltaan valtiotieteen maisteri. Hän teki 1990-luvulla aloitteen Bengtskärin majakan kunnostamisesta.
Wilsonin sisar on laulaja Sonja Lumme.
Itävalta olympialaisissa
Itävalta on osallistunut kaikkiin nykyaikaisiin olympialaisiin lukuun ottamatta Antwerpenin kisoja 1920, joihin se ei saanut osallistua johtuen roolistaan ensimmäisessä maailmansodassa. Itävalta on saavuttanut yhteensä 77 kulta-, 111 hopea- ja 116 pronssimitalia. Talviolympialaisissa maa on voittanut 59 kultamitalia ja yhteensä 218 mitalia sijoittuen talvikisojen mitalitaulukossa kuudenneksi. Kesäkisoissa Itävalta on saanut 18 kultamitalia ja yhteensä 86 mitalia. Itävallan Innsbruckissa on järjestetty talviolympialaiset kaksi kertaa, 1964 ja 1976.
Itävalta sai kaksi kultamitalia heti ensimmäisissä olympiakisoissa Ateenassa 1896, jossa Adolf Schmal voitti kultaa pyöräilyn 12 tunnin ajossa ja Paul Neumann 400 metrin vapaauinnissa. Kesäolympialaisissa maa on menestynyt parhaiten Berliinissä 1936, jossa se sai neljä kulta-, kuusi hopea- ja kolme pronssimitalia. Kolme itävaltalaisurheilijaa on saanut kesäolympialaisissa kolme mitalia: pyöräilijä Adolf Schmal 1896, uimari Otto Wahle 1900 ja 1904 sekä miekkailija Ellen Müller-Preis 1932, 1936 ja 1948.
Talviolympialaisissa Itävalta on menestynyt parhaiten Torinossa 2006, jossa se sai yhdeksän kultaa, seitsemän hopeaa ja seitsemän pronssia. Maan urheilijoista eniten mitaleita talviolympialaisissa on saavuttanut yhdistetyn hiihtäjä Felix Gottwald, yhteensä seitsemän Salt Lake Cityssä 2002, Torinossa 2006 ja Vancouverissa 2010. Neljä mitalia ovat saavuttaneet mäkihyppääjät Martin Höllwarth (1992 ja 1998), Thomas Morgenstern (2006–2014) ja Gregor Schlierenzauer (2010–2014), yhdistetyn hiihtäjä Mario Stecher (2002–2014) sekä alppihiihtäjät Stephan Eberharter (1998–2002), Hermann Maier (1998 ja 2006), Benjamin Raich (2002–2006) ja Marlies Schild (2006–2014).
Peep
Peep on suomalaisen rockyhtye Rasmuksen (nyk. The Rasmus) esikoisalbumi. Se julkaistiin Suomessa, Virossa ja Venäjällä toukokuussa 1996. Myöhemmin albumista julkaistiin versio myös Japanissa. Yhtyeen jäsenet olivat levyn julkaisun aikaan vain 16-vuotiaita opiskelijoita. Runsaista arvosteluista huolimatta yhtye menestyi albumillaan ja kasvoi myöhemmin suomalaisen rockin suurimpien vientinimien joukkoon.
Peepiä on myyty Suomessa yli 21 000 kappaletta, mikä oikeuttaa kultalevyyn.
Kappaleluettelo
Musiikkivideot. Funky Jam 1996
CAAC:n lento 2311
CAAC:n lento 2311 oli CAAC:n lento Lanzhousta Xi’anin ja Changshan kautta Kantoniin. 24. joulukuuta 1982 lentoa operoineessa Iljušin Il-18B -koneessa (rekisteritunnus B-202) syttyi tulipalo sen lähestyessä Kantonia. Matkustamo alkoi vähitellen täyttyä savulla. Laskeutumisen jälkeen kone pysäytettiin kiitotielle ja evakuointi aloitettiin. Savun määrä lisääntyi ja lopulta kone syttyi kesken evakuoinnin ilmiliekkeihin. Palon sammuttamisessa kesti tunti, ja kone tuhoutui täysin.
Onnettomuuslennolla oli 58 matkustajaa ja 11 miehistön jäsentä. 25 matkustajaa sai onnettomuudessa surmansa, ja lisäksi 33 matkustajaa ja neljä miehistön jäsentä loukkaantui.
Giovanni Torchio
Giovanni Torchio (s. 25. marraskuuta 1967) on italialainen lentopallovalmentaja. Vuosina 2009–2011 hän valmensi SM-liigajoukkue Saimaa Volleyta. Lisäksi hän on toiminut Etelä-Savon Urheiluakatemian miesten ja poikien akatemiavalmentajana Savonlinnassa. Aiemmin hän on toiminut valmentajana kotimaassaan Italiassa.
Ryūzō Morioka
Jalkapallomaajoukkue
Japanin maajoukkueessa Morioka pelasi vuosien 1999-2003 aikana kaikkiaan 38 ottelua.
Danijar Jeleusinov
Danijar Maratuly Jeleusinov (s. 13. maaliskuuta 1991 Berezino) on kazakstanilainen nyrkkeilijä, olympiavoittaja ja maailmanmestari. Jeleussinov voitti olympiakultaa Rio de Janeirossa 2016 välisarjassa eli 69 kg painoluokassa. Hän oli mukana jo neljä vuotta aikaisemmin Lontoon olympialaisissa, mutta putosi tuolloin kevyen välisarjan kilpailussa puolivälierissä. Jeleussinov on voittanut kahdesti maailmanmestaruuden. Ensimmäisen kerran hän saavutti mestaruuden Almatyssa vuonna 2013. Toisen mestaruuden hän saavutti Dohassa 2015. Jeleussinovilla on myös kaksi Aasian mestaruutta. Nämä ovat vuosilta 2013 ja 2015.
Maaliskuussa 2018 Jeleussinov siirtyi ammattilaiseksi. Hän liittyi Eddie Hearnin omistamaan Matchroom Sportiin. Ensimmäisen ammattilaisottelunsa Jeleussinov otteli huhtikuussa 2018 yhdysvaltalaista Noah Kiddia vastaan. Heinäkuuhun 2019 mennessä Jeleussinov on otellut seitsemän ammattilaisottelua, jotka hän on voittanut kaikki. Kolme otteluista on päättynyt tyrmäykseen.
Juho Tulikoura
Juho Tulikoura (vuoteen 1906 Brandstaka, 29. toukokuuta 1862 Vehkalahti – 25. huhtikuuta 1918 Kouvola) oli suomalainen maanviljelijä, joka oli suomalaisen puolueen ja myöhemmin maalaisliiton kansanedustajana 1900-luvun alussa.
Tulikouran vanhemmat olivat knaappisukuiset Anton Brandstaka, Husupyölin Pukkilan isäntä, ja Anna Maria Brandstaka. Tulikouran nuorempi veli Aleksanteri Koskenheimo oli hänkin kansanedustaja. Juho Tulikoura kävi kansakoulun ja toimi sen jälkeen maanviljelijänä Vehkalahdella. Hän oli myös sen ohella sunnuntaikoulun opettajana 25 vuotta ja toimi poliisina 1891–1903. Tulikoura oli naimisissa vuodesta 1886 Anna Sakin kanssa.
Tulikoura oli suomalaisen puolueen kansanedustajana 1907–1914 ja Maalaisliiton kansanedustajana 1914–1917 edustaen Viipurin läänin läntistä vaalipiiriä. Tulikoura oli myös Vehkalahden kunnallislautakunnan esimies.
Suomen sisällissodan aikana Tulikoura joutui punaisten vangitsemaksi ja hänet surmattiin Kouvolassa 25. huhtikuuta 1918.
Juho Tulikouran poika on ensin urheilijana ja sitten urheilujohtajana tunnettu Toimi Tulikoura.
Armas Alhava
Armas Aleksander Alhava (vuoteen 1935 Byckling, 25. tammikuuta 1905 Nastola − 10. joulukuuta 1981 Helsinki) toimi suojelupoliisin ensimmäisenä päällikkönä vuosina 1949–1972.
Alhava kirjoitti ylioppilaaksi vuonna 1925, suoritti ylemmän oikeustutkinnon vuonna 1933 ja sai varatuomarin arvon vuonna 1937. Sen jälkeen Alhava toimi nimismiehenä Uukuniemellä vuosina 1933−1934 ja Hiitolassa vuosina 1934−1940 sekä Lapin läänin poliisitarkastajana vuosina 1941−1949.
Alhava toimi Suomen Poliisiupseeriyhdistyksen puheenjohtajana vuosina 1950−1955 ja poliisikunnan keskusliiton varapuheenjohtajana vuosina 1950−1960. Lisäksi hän toimi aktiivisesti entisen Hiitolan kunnan perinteitä vaalineessa Hiisi-säätiössä.
World Karate Federation
World Karate Federation (lyh. WKF, suom. Maailman Karateliitto) on maailman karateseurojen pääelin.
Varusteet
WKF päivittää joka neljäs vuosi karatevarusteet (käsi-, jalka-, hammas-, kasvo-, etukäden-, ala- ja rintasuojat, ottelupanssarit, karatepuvut sekä kisavyöt). Kaikissa näissä on oltava WKF:n merkki (WKF Approved).
Solifer GT
Solifer GT on Soliferin valmistama mopo, jota valmistettiin vuosina 1980-81. Vuosimallissa 1980 oli kultaiset Crimecan valuvanteet ja vuonna 1981 vanteiden väri oli punainen. Valmistus lopetettiin yhtäkkiä, ja vuoden 1981 malli jäi harvinaiseksi.
Mopo kehiteltiin Solifer SM:n pohjalta. Keskeisiä eroja SM:ään ovat kapeampi tanko ilman välipuomia, taittuvat jalkatapit sekä etu-ja takakate sekä erilainen rungon jatke.
Eva Wagner-Pasquier
thumb|[[Katharina Wagner ja Eva Wagner-Pasquier.]] Eva Wagner-Pasquier (s. 14. huhtikuuta 1945 Bayreuth, Saksa) on saksalainen teatteriohjaaja. Hänen isänsä Wolfgang Wagner oli oopperaohjaaja, Bayreuthin musiikkijuhlien johtaja.
Taustaa
Eva Wagner syntyi Bayreuthissa 1945 samana päivänä kun kenraali George S. Pattonin  3. armeijan 11. panssaroitu divisioona saavutti kaupungin. Eva on Wolfgang Wagnerin vanhin lapsi tämän ensimmäisestä avioliitosta Ellen Drexelin kanssa. Nykyisin Eva on naimisissa elokuvatuottaja Yves Pasquier'n kanssa, ja pariskunnalla on yhteinen lapsi, Antoine Amadeus Pasquier (s. 1982).
Wieland Wagnerin kuoltua v. 1966 Eva Wagner tuli avustajaksi Bayreuthin musiikkijuhlille. Hän oli mukana mm. Patrice Chéreaun satavuotisjuhla-Sormus-sarjan miehityksen ja ohjauksen suunnittelussa v. 1976. Samana vuonna kuitenkin isän ja tyttären välit kiristyivät Wolfgangin erottua vaimostaan. Eva Wagner lähti juhlilta ja aloitti oman uransa ooppera-, teatteri- ja elokuvamaailmassa.
Vuonna 2001 Richard Wagnerin säätiö valitsi Eva Wagner-Pasquier'n Bayreuthin musiikkijuhlien johtajaksi äänin 22-2. Wolfgang Wagnerin ja Evan välille ei silloin syntynyt luottamusta ja Eva luopui johtajuudesta.
Richard Wagnerin säätiö valitsi äänin 22–0 kokouksessaan 1. syyskuuta 2008 Katharina Wagnerin ja hänen sisarpuolensa Eva Wagner-Pasquier'n Bayreuthin musiikkijuhlien johtajaksi.
Ingvild Flugstad Østberg
Ingvild Flugstad Østberg (s. 9. marraskuuta 1990 Gjøvik, Norja) on norjalainen maastohiihdon olympiavoittaja. Seuratasolla hän edustaa Gjøvik Skiklubbia.
Nuorten arvokilpailut
Vuoden 2009 nuorten MM-kisoissa Praz de Lys Sommandissa Østberg voitti neljä kultamitalia (viesti, 5 km, 10 km yhdistelmäkilpailu ja sprintti). Edellisvuonna hän oli saavuttanut nuorten MM-kisoista viestikultaa ja hopeaa viidellä kilometrillä. Vuonna 2010 hän sai kultaa 10 kilometrin yhdistelmäkilpailussa ja viestissä sekä hopeaa sprintissä ja viidellä kilometrillä. Hän voitti alle 23-vuotiaiden maailmanmestaruuden 15 kilometrin yhdistelmäkilpailussa Otepäässä 2011.
Aikuisten arvokilpailut
Ensimmäisissä aikuisten arvokisoissaan Liberecin MM-kilpailuissa 2009 Østberg saavutti parisprintissä viidennen sijan Astrid Jacobsenin kanssa ja oli 30 kilometrin vapaan hiihtotavan yhteislähtökilpailussa 36:s. Val di Fiemmen MM-kisoissa 2013 hän sijoittui perinteisen hiihtotavan sprintissä 17:nneksi. Parisprintissä hän oli neljäs Maiken Caspersen Fallan kanssa. Sotšin olympialaisissa 2014 Østberg saavutti Marit Bjørgenin kanssa kultaa perinteisen parisprintissä ja hopeaa vapaan hiihtotavan sprintissä.
Falunin MM-kilpailuissa 2015 Østberg voitti Maiken Caspersen Fallan kanssa kultaa vapaan hiihtotavan parisprintissä ja oli perinteisen hiihtotavan sprintissä kuudes sekä 30 kilometrin perinteisen kilpailussa kymmenes. Lahden MM-kilpailuissa 2017 hän oli perinteisen hiihtotavan 10 kilometrillä kahdeksas, yhdistelmäkilpailussa 19:s ja vapaan hiihtotavan sprintissä 22:s. Pyeongchangin olympialaisissa 2018 Østberg voitti kultaa viestissä ja sijoittui 30 kilometrin perinteisen hiihtotavan yhteislähtökilpailussa neljänneksi, vapaan hiihtotavan 10 kilometrillä seitsemänneksi, 15 kilometrin yhdistelmäkilpailussa 11:nneksi sekä perinteisen hiihtotavan sprintissä 17:nneksi. Seefeldin MM-kilpailuissa 2019 Østberg voitti hopeaa yhdistelmäkilpailussa, 4×5 kilometrin viestissä ja 30 kilometrin vapaan hiihtotavan kilpailussa sekä pronssia 10 kilometrin perinteisen hiihtotavan kilpailussa ja perinteisen parispintissä. Planican MM-kilpailuissa 2023 hän hiihti kolmannen osuuden Norjan kultaa voittaneessa viestijoukkueessa. 10 kilometrin vapaan hiihtotavan kilpailussa hän oli viides, yhdistelmäkilpailussa seitsemäs ja 30 kilometrin perinteisen hiihtotavan yhteislähtökilpailussa yhdestoista.
Maailmancup
Maailmancupin henkilökohtaisissa kilpailuissa Østberg saavutti ensimmäisen voittonsa 14. joulukuuta 2014 käydyssä Davosin vapaan hiihtotavan sprinttikilpailussa. Toisen voittonsa hän otti Otepään perinteisen sprintissä tammikuussa 2015. Hän oli toinen Lahden vapaan sprintissä maaliskuussa 2015 ja Davosin vapaan hiihtotavan 15 kilometrillä joulukuussa 2015. Kolmanneksi hän sijoittui perinteisen hiihtotavan sprintissä Drammenissa maaliskuussa 2013 sekä vapaan hiihtotavan sprinteissä Nové Městossa tammikuussa 2014, Toblachissa helmikuussa 2014 ja Davosissa joulukuussa 2014 ja 2015. Marraskuussa 2015 hän oli kolmas Kuusamon avaustapahtumassa. Toblachissa hän sijoittui toiseksi vapaan hiihtotavan sprintissä ja kolmanneksi 10 kilometrin perinteisen hiihtotavan kilpailussa. Helmikuussa 2016 hän oli toinen Drammenin perinteisen sprintissä ja Oslon 30 kilometrin perinteisen hiihtotavan yhteislähtökilpailussa. Tukholmassa hän sijoittui toiseksi perinteisen sprintissä ja Falunissa kolmanneksi perinteisen hiihtotavan 5 kilometrillä. Lahdessa hän oli kolmas 15 kilometrin yhdistelmäkilpailussa. Ski Tour Canadalla hän voitti 10 kilometrin vapaan hiihtotavan kilpailun Canmoressa ja sijoittui kokonaiskilpailussa kolmanneksi.
Østberg sijoittui kaudella 2016–2017 toiseksi Lillehammerin Nordic Opening -tapahtumassa. Davosissa hän voitti 15 kilometrin vapaan hiihtotavan kilpailun ja oli toinen vapaan sprintissä. La Clusaz'ssa hän sijoittui kolmanneksi 10 kilometrin vapaan hiihtotavan yhteislähtökilpailussa. Falunissa hän oli toinen 15 kilometrin perinteisen hiihtotavan yhteislähtökilpailussa. Kaudella 2017–2018 hän voitti Davosin 10 kilometrin vapaan hiihtotavan kilpailun ja oli Toblachin 10 kilometrin perinteisen hiihtotavan takaa-ajokilpailussa toinen. Kaudella 2018–2019 hän oli kolmas Lillehammerin Nordic opening -tapahtuman kokonaiskilpailussa ja Beitostølenin 15 kilometrin vapaan hiihtotavan väliaikalähtökilpailussa. Davosin 10 kilometrin vapaan hiihtotavan kilpailussa hän oli toinen ja maailmancupin finaalitapahtumassa Quebecissä kolmas. Kaudella 2019–2020 hän sijoittui Nové Měston 10 kilometrin perinteisen hiihtotavan takaa-ajokilpailussa kolmanneksi. Oberstdorfissa hän oli 15 kilometrin yhdistelmäkilpailussa toinen. Ruotsissa ja Norjassa käydyn FIS Ski Tourin kokonaiskilpailussa hän sijoittui kolmanneksi. Kaudella 2022–2023 hän sijoittui Davosin 20 kilometrin vapaan hiihtotavan väliaikalähtökilpailussa toiseksi.
Tour de Ski
Tour de Skillä 2012–2013 Østberg oli toinen sprinttikilpailussa Val Müstairissa. Tour de Skillä 2013–2014 hän oli sprinteissä kolmas Oberhofissa sekä voitti Lenzerheidessa. Tour de Skillä 2015 hän oli Val Müstairin sprintissä kolmas. Tour de Skillä 2016 hän oli Lenzerheidessa kolmas vapaan hiihtotavan sprintissä, toinen 15 kilometrin perinteisen yhteislähtökilpailussa ja voitti 5 kilometrin vapaan hiihtotavan takaa-ajokilpailun. Oberstdorfissa hän oli perinteisen hiihtotavan sprintissä kolmas ja 10 kilometrin yhteislähtökilpailussa toinen. Hän oli Toblachissa kolmas 5 kilometrin vapaan hiihtotavan kilpailussa ja Val di Fiemmessä toinen 10 kilometrin perinteisen hiihtotavan yhteislähtökilpailussa. Hän johti kokonaiskilpailua ennen viimeistä etappia 38,7 sekunnin erolla Therese Johaugiin, mutta joutui päästämään Johaugin ohitseen pitkään loppunousuun päättyneellä etapilla sijoittuen kokonaiskilpailussa toiseksi runsaat 2 minuuttia 20 sekuntia Johaugille hävinneenä.
Tour de Skillä 2017 Østberg voitti Val Müstairin viiden kilometrin perinteisen hiihtotavan yhteislähtökilpailun. Hän sijoittui kolmanneksi Oberstdorfin 10 kilometrin vapaan hiihtotavan takaa-ajokilpailussa ollen osuusajoissa nopein. Tour de Skin kokonaiskilpailussa hän oli neljäs. Tour de Skillä 2017–2018 hän voitti Lenzerheiden 10 kilometrin perinteisen hiihtotavan kilpailun ja 10 kilometrin vapaan hiihtotavan takaa-ajokilpailun sekä Oberstdorfin 10 kilometrin vapaan hiihtotavan yhteislähtökilpailun. Tourin kokonaiskilpailussa hän oli toinen. Tour de Skillä 2018–2019 hän voitti Oberstdorfin 10 kilometrin perinteisen hiihtotavan yhteislähtökilpailun ja samalla paikkakunnalla käydyn vapaan hiihtotavan takaa-ajokilpailun, jonka osuusajoissa hän oli kolmas. Hän voitti lisäksi Val di Fiemmen 10 kilometrin perinteisen hiihtotavan yhteislähtökilpailun ja oli nopein myös loppunousuun päättyneen viimeisen etapin osuusajoissa. Hän voitti kokonaiskilpailun kahden minuutin ja 42 sekunnin erolla Natalja Neprjajevaan.
Tour de Skillä 2019–2020 Østberg sijoittui Toblachissa 10 kilometrin vapaan hiihtotavan kilpailussa toiseksi ja voitti sitä seuranneen 10 kilometrin perinteisen hiihtotavan takaa-ajokilpailun. Loppunousuun päättyneessä Val di Fiemmen 10 kilometrin vapaan hiihtotavan yhteislähtökilpailussa hän oli kolmas. Kiertueen lopputuloksissa hän sijoittui niin ikään kolmanneksi. Hän sijoittui kolmanneksi Toblachin 10 kilometrin vapaan hiihtotavan kilpailussa hän sijoittui kolmanneksi.
Viestit
Østberg voitti Maiken Caspersen Fallan kanssa parisprintin Liberecissä tammikuussa 2013 ja Nové Městossa tammikuussa 2014. Toiseksi he sijoittuivat Asiagossa joulukuussa 2013 ja Otepäässä tammikuussa 2015. Norjan viestijoukkueessa hän on voittanut Lillehammerissa joulukuussa 2015, Nové Městossa tammikuussa 2016, La Clusaz'ssa joulukuussa 2016, Ulricehamnissa tammikuussa 2017 ja 2019, Beitostølenissä joulukuussa 2018 sekä Lahdessa 2020, sijoittunut toiseksi Sjusjøenissa marraskuussa 2011 sekä kolmanneksi Nové Městossa helmikuussa 2012 ja La Clusaz'ssa tammikuussa 2013.
Kokonaiscupit
Østberg voitti maailmancupin kokonaiskilpailun kaudella 2018−2019. Hän sijoittui toiseksi kaudella 2015–2016, kolmanneksi 2016–2017 ja 2017–2018, neljänneksi 2014–2015, viidenneksi 2019–2020 ja kymmenenneksi 2013–2014. Sprintticupissa hän sijoittui toiseksi kausilla 2014–2015 ja 2015–2016, kolmanneksi kaudella 2012–2013, neljänneksi 2013–2014 ja viidenneksi 2016–2017. Normaalimatkojen cupissa hän oli toinen kausilla 2017–2018 ja 2018−2019, kolmas kaudella 2015–2016, neljäs 2016–2017 ja viides 2019–2020.
Yksityiselämä
Østbergin äiti Marthe Flugstad voitti Birkebeinerrennet-hiihdon kolmesti (1989, 1997 ja 2002) ja isoäiti Valborg Østberg kerran (1977).
Østberg seurustelee norjalaisen pikaluistelija Christoffer Fagerli Rukken (s. 1988) kanssa. He tapasivat toisensa Olympiatoppenin järjestämällä leirillä Espanjan Fuerteventurassa toukokuussa 2011 ja muuttivat yhteiseen asuntoon Oslon Holmenkollenille kesällä 2012.
S/S Poseidonin seikkailu
S/S Poseidonin seikkailu (engl. The Poseidon Adventure) on vuonna 1972 ensi-iltansa saanut katastrofielokuva. Sen pääosia esittävät Gene Hackman, Ernest Borgnine, Red Buttons, Carol Lynley, Roddy McDowall, Stella Stevens, Shelley Winters, Jack Albertson, Pamela Sue Martin, Arthur O'Connell, Eric Shea ja Leslie Nielsen. Elokuvan on ohjannut Ronald Neame.
Elokuva kertoo Poseidon-nimisestä risteilijästä, jonka hyökyaalto kaataa ylösalaisin. Elokuvan lopussa vain kuusi ihmistä selviytyvät onnettomuudesta.
Elokuva oli taloudellinen menestys ja voitti kaksi Oscar-palkintoa, Golden Globen ja BAFTA-palkinnon sekä Motion Pictures Sound Editors -järjestön palkinnon parhaasta äänityksestä. Elokuva sai myöhemmin jatko-osan Merten saalistajat.
Tarina on kuvattu uudelleen kahdesti: vuonna 2005 ilmestyi John Putchin ohjaama samanniminen televisioelokuva, ja vuonna 2006 ilmestyi Poseidon, jonka ohjasi Wolfgang Petersen.
S/S Poseidonin seikkailu aloitti lyhyeksi jääneen katastrofielokuvien genren tuottajansa Irwin Allenin kehittelemänä. Allen seurasi keksimäänsä kaavaa läpi 1970-luvun, kunnes lajityypin vetovoima alkoi kadota 1980-luvulle tultaessa. Elokuvissa ihmisen omat keksinnöt (muun muassa laivat, lentokoneet ja tornitalot) kääntyvät ihmistä vastaan luonnonvoimien auttamana. Päähenkilöt kerätään yhteen suljettuun paikkaan, ja alkaa tapahtua. Katsoja saa ihastella erikoistehosteita ja jännittää, kuka henkilöhahmoista pelastuu ja kuka ei.
Aiheesta muualla
ポセイドン・アドベンチャー
Pähkinäsaari
Pähkinäsaari (ven. Ореховый, ruots. Nötö) on saari Venäjällä, joka sijaitsee Laatokan ja sen laskujoen Nevan liitoskohdassa Pähkinälinnan kaupungissa Leningradin alueella. Saaressa on keskiaikainen Pähkinäsaaren linna, jossa Ruotsi ja Novgorod solmivat Pähkinäsaaren rauhan vuonna 1323.
Islamabad
Islamabad (, merkitys: “Islamin kaupunki”) on Pakistanin pääkaupunki. Se sijaitsee Potoharin tasangolla, Margallakukkuloiden juurella Punjabin ja Luoteismaakunnan rajalla. Pääkaupunkialue muodostaa oman hallintoalueen Islamabad Capital Territoryn (ITC) eikä se kuulu hallinnollisesti mihinkään maakuntaan. Nopeasti kasvavan kaupungin asukasluku on noin 1,15 miljoonaa (2011).
Maantiede
Shakar Parianin kukkulalta aukeaa näköala yli Islamabadin ja Rawal-tekojärven. Siellä on myös Lok Virsan kansanperinnemuseo (National Institute of Folk & Traditional Heritage), jossa esitellään Pakistanin käsityöperinnettä ja maan eri heimojen elämää ja tapoja. Margallakukkuloilla sijaitsevat Daman-e-Kohin ja Pir Sohawan näköalapaikat ravintoloineen. Daman-e-Koh sijaitsee tuhannen metrin korkeudessa, ja Margallan korkein kohta on 1600 metrissä. Himalaja-vuoriston katsotaan alkavan näistä kukkuloista.
Islamabad on maanjäristysaluetta. Huomattava järistys sattui 8. lokakuuta 2005, jolloin kaupunkia vavisuttaneen järistyksen voimakkuus oli Mw 7,6. Monet kaupungin rakennukset vaurioituvat, ja muutama tuhoutui täysin. Järistyksen keskus oli kuitenkin 80 km:n päässä Pakistanin hallinoimassa Kashmirissa, jossa tuho oli mittavaa.
Ilmasto
Islamabad sijaitsee lauhkealla vyöhykkeellä noin 500 metrin korkeudella merenpinnasta. Kesä-heinäkuussa päivälämpötilat nousevat usein yli 40 asteen ja vuorokauden keskilämpötilakin nousee yli 30 °C. Joulu-tammikuun keskilämpötila on noin 10 °C. Yöllä on tuolloin keskimäärin pari lämpöastetta, mutta mittari saattaa painua myös muutaman asteen pakkasen puolelle. Aurinkoisina päivinä on talvellakin melko lämmintä.
Puolet vuotuisesta sademäärästä saadaan yleensä monsuunisateina heinä-elokuussa. Molempina kuukausina sataa tuolloin keskimäärin noin 250 mm. Kuivimpia kuukausia ovat loka- ja marraskuu, jolloin vettä sataa vain 10–20 mm. Islamabadissa ei sada lunta, mutta rajut raekuurot ovat yleisiä. Lunta tulee sen sijaan viereisillä Margallakukkuloilla, ja pitempiaikainen, jopa toista metriä paksu lumipeite tulee Murreenkukkuloille noin tunnin ajomatkan päässä Islamabadista.
Ilmanlaatu on pysynyt hyvänä, sillä Islamabadissa ei ole raskasta teollisuutta, tasangolla pääsevät tuulet puhaltamaan ja ympärillä ovat metsäiset vuoret. Kun tuuli puhaltaa Rawalpindista päin, saastepilvi ulottuu kuitenkin Islamabadiin asti, ja saastumista lisää myös nopeasti kasvava liikenne.
Kaupunkikuva ja nähtävyydet
Islamabad on rakennettu historialliselle kulttuurialueelle, lähelle Indusvirtaa, Kabulista Lahoren kautta Delhiin johtavan vanhan Grand Trunk Road -tien varrelle. Itse kaupungin alle on kuitenkin jäänyt vain alkeellisia pikkukyliä eikä Islamabadissa näin ollen ole lainkaan vanhoja rakennuksia.
Ehkä tärkein Islamabadin arkkitehtonisista nähtävyyksistä on Saudi-Arabian kuningas Faisalin lahjoittama Faisalin moskeija. Se on rakennettu valkoisesta marmorista muistuttamaan kahdeksankulmaista beduiinitelttaa ja on kooltaan yksi maailman suurimmista moskeijoista. Moskeijan sijainti avaralla paikalla Margallakukkuloiden juurella korostaa vaikutelmaa.Itse moskeijan korkeus on 40 metriä, ja sen neljä minareettia kohoavat 90 metrin korkeuteen. Pääsaliin mahtuu 10 000 rukoilijaa ja pihalle vielä 64 000. Kompleksiin kuuluu lisäksi kirjasto ja pihan alle sijoittuvia Islamilaisen yliopiston tiloja.
thumb|300px|Pakistanin parlamentti, takana Aiwan-e-Sadr. Hallinnollisella sektorilla on useita monumentaalirakennuksia. Pääministerin sihteeristön suunnittelija on hakenut innoituksensa paikallisesta perinteestä. Vieressä samaisella Constitution Avenuella kohoava korkeimman oikeuden rakennus on japanilaisen arkkitehtitoimiston suunnittelema huippumoderni luomus. Presidentin palatsi Aiwan-e-Sadr ja Louis Kahnin suunnittelema parlamenttirakennus puolestaan ovat arkkitehtuuriltaan yksinkertaisia, suorastaan vaatimattoman näköisiä rakennuksia.
Blue Arean pilvenpiirtäjiä on esimerkiksi Saudi-Pak Tower, jossa islamilainen ja moderni arkkitehtuuri yhdistyvät tyylikkäästi. Rakennuksessa on muun muassa useiden YK-järjestöjen toimistot. F-8 sektoriin Blue Arealle on rakenteilla uusi maamerkki, Centaurus-kompleksi, johon tulee muun muassa 37-kerroksinen 7 tähden hotelli, viisikerroksinen kauppakeskus, loistoasuntoja ja toimistoja. Rakennuksen on tarkoitus valmistua vuonna 2010. Toistaiseksi paikalla on vain jättimäinen kuoppa.